Pues teꞌi.
Ti sasaji tu samalili,
queꞌenooꞌ to a cristiano chiꞌ jaꞌ tuba janooꞌo.
U yeelooꞌ leꞌec ti cꞌochooꞌ teꞌiji,
jadiꞌ jun cuul ilic a barco a yana.
U yeelooꞌ ilic xan ti maꞌ oqui a Jesus tu yaamooꞌ u yaj cambal ichil a barco ti binooꞌo.
Cꞌuꞌ betiqui,
yaab a barco a tali caj Tiberias,
cꞌochi to maꞌ naach tuba janooꞌ leꞌec ti cꞌajsabi a Dios yocꞌol a pan u men a Jesusu.
Leꞌecooꞌ a cristianojo,
caꞌ u yilajooꞌ ti maꞌ queꞌen teꞌi a Jesusu,
maꞌax u yaj cambalooꞌo,
ocooꞌ ichil boon a barco a cꞌochi to.
Binooꞌ u cüxte a Jesus junxeel jaꞌ ich caj Capernaum.
Pues teꞌi.
Cꞌochooꞌ junxeel a jaꞌa.
U cüxtajooꞌ a Jesus teꞌiji.
—Maestro,
¿biqꞌuini ti udeech waꞌyeꞌ?
— cu tꞌanooꞌ tiꞌi.
—Bel in quin wadüꞌ teꞌex u jajil.
Taneꞌex a cüxtiquen maꞌ u men a wilajeꞌex a milagroji.
Taneꞌex a cüxtiquen u men quiꞌ janeꞌex etel a pana,
— cu tꞌan a Jesus ti uchi u nuuc.
—Yan a meyajeꞌex,
pero maꞌ chenac ti a janal a walac u joboli.
Uchuqueꞌex a meyaj yocꞌol a janal a maꞌ yan qꞌuin u jobolo,
leꞌec a walac u tzꞌeec a cuxtal a maꞌ yan qꞌuin u jobolo.
Inene,
yanajeen ti cristianojil.
Walac in tzꞌeec a janal abeꞌe.
Leꞌec a Dios a Tattzili,
u tzꞌaj ten caꞌ in tzꞌaaꞌ a janal abeꞌe,
— cu tꞌan a Jesusu.
—¿Cꞌuꞌ ti quiꞌil a yan ti betic leꞌec a quiꞌ tu wich a Dioso?
— cu tꞌanooꞌ tiꞌi a Jesusu.
—Leꞌec a cꞌuꞌ a quiꞌ tu wich Dios caꞌ a beteꞌexe,
caꞌ a tzꞌocseꞌex a mac a tücaaꞌbi u men a Dioso,
— cu tꞌan a Jesusu.
—¿Cꞌuꞌ ti milagrojil a bel a caꞌa a beteꞌ tiꞌi caꞌ ti tzꞌocseech?
¿Cꞌuꞌ a bel a caꞌa a beteꞌ?
— cu tꞌanooꞌ tiꞌi a Jesusu.
—Leꞌec ti queꞌenooꞌ to ich pꞌatal luꞌum ti uchben mamaaꞌa,
tzꞌabooꞌ u janal u men a Dioso.
Mana u cꞌabaꞌ a janal abeꞌe,
— cu tꞌanooꞌ a cristianojo.
—“U tzꞌaj tiꞌijooꞌ a janal a tali ti caꞌan caꞌ u jantooꞌo,”
cu tꞌan a tꞌan a tzꞌiibbi ichil u juꞌum a Dioso,
— cu tꞌanooꞌ a cristianojo.
—Bel in quin wadüꞌ teꞌex u jajil.
Maꞌ aj Moises u tzꞌaj a janal a tali ti caꞌani.
Leꞌec in Tata,
tan u tzꞌeec a jajil janal a tali ti caꞌana,
— cu tꞌan a Jesusu.
—Leꞌec a janal a tan u tzꞌeec a Dioso,
leꞌec a mac a emi ti caꞌana.
Alaꞌaji,
walac u tzꞌeec a cuxtal a maꞌ yan qꞌuin u jobol tiꞌi a jujun tuul yocꞌolcaba,
— cu tꞌan a Jesusu.
—Noochwinic,
tzꞌa toꞌon a janal abeꞌ tulacal a qꞌuini,
— cu tꞌanooꞌ tiꞌi a Jesusu.
—Inen a janal abeꞌ a walac u tzꞌeec a cuxtal a maꞌ yan qꞌuin u jobolo.
Leꞌec mac caꞌ u cꞌüm-oolteene,
alaꞌaji,
jabix mac a naꞌajni jumpul u men ac u cüxtaj a janal leꞌec caꞌ u cꞌüm-ooltajen.
Ac u cüxtaj u yucꞌul caꞌ u tzꞌaj u yool tin pach,
— cu tꞌan a Jesusu.
—Maꞌ taꞌacheꞌex a tzꞌocsiquen caꞌax a wilajeneꞌex jabix ilic in wadaj teꞌex biqꞌuin adoꞌo,
— cu tꞌan a Jesusu.
—Tulacal mac a tanooꞌ u tzꞌabül ten u men a Tattzili,
bel u cu cꞌüm-oolteen.
Leꞌec boon a tanooꞌ u cꞌüm-ooltiquene,
maꞌ tin pulic,
— cu tꞌan a Jesusu.
—Inene,
emeen ti caꞌan maꞌ tiꞌi caꞌ in beteꞌ chen a jabix in cꞌatiji.
Emeen tiꞌi in betical jabix u cꞌati mac u tücaaꞌtajen,
— cu tꞌan a Jesusu.
—Leꞌec mac u tücaaꞌtajene,
maꞌ u cꞌati caꞌ in puluꞌ maꞌax jun tuul tu yaamooꞌ tulacal boon u tzꞌaj tene.
U cꞌati caꞌ in cuxquintooꞌ tu jobeeb a yocꞌolcaba,
— cu tꞌan a Jesusu.
—Leꞌec tulacal mac a tan u naꞌtiquene,
y tan ilic xan u tzꞌeec u yool tin pacha,
yan tiꞌi a cuxtal a maꞌ yan qꞌuin u jobolo,
u men baaloꞌ u cꞌati in Tata.
Inen bel in quin cuxquintooꞌ alaꞌaꞌooꞌ ti u jobeeb a yocꞌolcaba,
— cu tꞌan a Jesusu.
Pues teꞌi.
Leꞌecooꞌ aj Israele,
cajooꞌ ti pꞌaꞌas pach u pol a Jesusu.
Maꞌ quiꞌooꞌ tu xiquin ti caꞌ u yadaj ti leꞌec ilic alaꞌaji,
leꞌec a janal a emi ti caꞌana.
—¿Maꞌ wa leꞌec a Jesusu,
leꞌec u mejen aj Joseje?
Ti weelooꞌ u wich u naꞌ u tat.
¿Cꞌuꞌ caꞌa tan u yadic alaꞌi ti emi ti caꞌan?
— cu tꞌanooꞌ tu bajil.
—Maꞌ a wadiqueꞌex abeꞌ ta bajileꞌexe,
— cu tꞌan a Jesus tiꞌijooꞌo.
—Maꞌax mac u paatal u tzꞌeec u yool tin pach wa maꞌ püybi u men a Tattzili.
Alaꞌaji,
u tücaaꞌtajen.
Inene,
bel in quin caꞌ cuxquinte boon a queꞌen u yool tin pach ti u jobeeb a yocꞌolcaba,
— cu tꞌan a Jesusu.
—“Tulacalooꞌ alaꞌooꞌo,
belooꞌ u caꞌa caꞌansabül u men a Dioso,”
cu tꞌan jun tuul u tzꞌiibtaj u tꞌan a Dios uchiji.
Tulacal mac u yubaj y u cünaj ti baaloꞌ etel a Tattzili,
bel u cu tzꞌaaꞌ u yool tin pach,
— cu tꞌan a Jesusu.
—Maꞌ tan in wadic wa yan mac u yilaj a Tattzili.
Jadiꞌ mac a tali etel a Dioso,
jadiꞌ u yilaj a Tattzili,
— cu tꞌan a Jesusu.
—Bel in quin wadüꞌ teꞌex u jajil.
Leꞌec mac a queꞌen u yool tin pacha,
yan tiꞌi a cuxtal a maꞌ yan qꞌuin u jobolo,
— cu tꞌan a Jesusu.
—Inene,
jabixen a janal a walac u tzꞌeec a cuxtal a maꞌ yan qꞌuin u jobolo,
— cu tꞌan a Jesusu.
—Leꞌecooꞌ a mamaaꞌeꞌexe,
u jantajooꞌ a janal a mana u cꞌabaꞌ ich pꞌatal luꞌumu.
Cꞌuꞌ betiqui,
quimooꞌ ilic alaꞌooꞌ,
— cu tꞌan a Jesusu.
—Leꞌec a janal a tan in wadiqui,
leꞌec a emi ti caꞌana.
Wa mac caꞌ u janteje,
maꞌ tu pꞌaatül ti pulaꞌan,
— cu tꞌan a Jesusu.
—Inen a cuxaꞌan janal abeꞌ a emi ti caꞌana.
Wa mac caꞌ u jante a janal abeꞌe,
bel u caꞌa ti cuxtal jumpul.
Leꞌec a jabix janal a bel in caꞌa in cꞌubuꞌ tiꞌi u cuxtal a mac yocꞌolcaba,
leꞌec in büqꞌuele,
— cu tꞌan a Jesusu.
Pues teꞌi.
Leꞌecooꞌ aj Israele,
cajooꞌ u pꞌujes u bajil etel tꞌan.
—Leꞌec a winic abeꞌe,
¿biqui caꞌ u tzꞌaaꞌ toꞌon u büqꞌuel caꞌ ti jante?
— cu tꞌanooꞌ tu bajil.
—Bel in quin wadüꞌ teꞌex u jajil,
— cu tꞌan a Jesus tiꞌijooꞌo.
—Yaneꞌex a tzꞌeec a wool tin pach tu jajil bete cuenta taneꞌex cuchi a jantic in büqꞌuel y taneꞌex cuchi a wuqꞌuic in qꞌuiqꞌuel a yanajeen ti cristianojili.
Wa maꞌ ta tzꞌeequeꞌex a wool tin pach tu jajil ti baaloꞌo,
maꞌ yan teꞌex a cuxtala,
— cu tꞌan a Jesusu.
—Leꞌec mac jabix caꞌ u jante in büqꞌuel caꞌ u yucuꞌ in qꞌuiqꞌuele,
yan tiꞌi a cuxtal a maꞌ yan qꞌuin u jobol.
Inene,
bel in quin caꞌ cuxquinte ti u jobeeb a yocꞌolcaba,
— cu tꞌan a Jesusu.
—Leꞌec in büqꞌuel in qꞌuiqꞌuele,
jabix janal y ucꞌul tu jajil,
— cu tꞌan a Jesusu.
—Leꞌec mac caꞌ u cꞌüm-oolteen jabix cuchi caꞌ u jante in büqꞌuel caꞌ u yucꞌuꞌ in qꞌuiqꞌuele,
queꞌen tin wetel.
Inene,
queꞌenen ilic etel alaꞌaji,
— cu tꞌan a Jesusu.
—Leꞌec a Tattzili,
cuxaꞌan.
U tücaaꞌtajen.
Jabix ilic ti cuxaꞌanen u men u mucꞌ a Tattzili,
baaloꞌ ilic mac jabix caꞌ u janteene,
bel u caꞌa ti cuxtal u men in mucꞌ inene,
— cu tꞌan a Jesusu.
—Leꞌec jabix a janal a tan in wadiqui,
leꞌec mac a emi ti caꞌana.
Maꞌ leꞌec jabix a janal u jantajooꞌ a uchben mamaaꞌi.
Alaꞌooꞌo,
quimooꞌ ilic.
Leꞌec mac caꞌ u jante a janal a tan in wadiqui,
bel u caꞌa ti cuxtal jumpul,
— cu tꞌan a Jesusu.
Baaloꞌ u tꞌan a Jesus ti tan u caꞌansicooꞌ a cristiano ichil a naj tuba muchꞌaꞌanooꞌ u yetcaal u cꞌajes Dios ich caj Capernaum.
Pues teꞌi.
Yanooꞌ a tan u cambal etel a Jesusu.
Leꞌec caꞌ u yubajooꞌ cꞌuꞌ u yadaj ichil a naj tuba walaquil a muchꞌtala,
u yadajooꞌ tu bajil:
—Yaj u cꞌümbül cꞌuꞌ a tan u yadiqui.
¿Mac caꞌ paatac u cꞌümüꞌ u tꞌan?
— cu tꞌanooꞌ tu bajil.
Cꞌuꞌ betic a Jesusu,
u yeel cꞌuꞌ a tanooꞌ u yadic tu bajili.
—Maꞌ quiꞌ u tzꞌocsabül u tꞌan,
— cu tꞌanooꞌ tu bajil.
—¿Maꞌ wa quiꞌ ta xiquineꞌex cꞌuꞌ in wadaj teꞌexe?
— cu tꞌan tiꞌijooꞌ.
—¿Uxtun wa cuchi caꞌ a wileꞌex in caꞌ nacꞌül tuba taleen a yanajeen ti cristianojili?
¿Cꞌas ilic wa caꞌ cꞌaxüc teꞌex abeꞌe?
— cu tꞌan a Jesusu.
—Leꞌec u Püsücꞌal a Dioso,
walac u tzꞌeec a cuxtal a maꞌ yan qꞌuin u jobolo.
Leꞌecooꞌ a cristianojo,
maꞌ tu paatalooꞌ u tzꞌeec a cuxtal abeꞌe.
Leꞌec a tꞌan in wadaj teꞌexe,
tiꞌi Dios.
A tꞌan abeꞌe,
walac u tzꞌeec a cuxtala.
Cꞌuꞌ betiqui,
yanooꞌ ta yaameꞌex a maꞌ taꞌachooꞌ u tzꞌocsaja,
— cu tꞌan a Jesusu.
Ac tu cajeebal,
a Jesusu,
u yeel mac a maꞌ queꞌenooꞌ u yool tu pacha.
A Jesusu,
bel u caꞌa cꞌubbul tiꞌijooꞌ a tzꞌiic tiꞌiji.
U yeel mac bel u cu beteꞌ abeꞌe.
—“Maꞌax mac u paatal u tzꞌeec u yool tin pach wa maꞌ tzꞌabi tiꞌi u men a Tattzili,”
queen teꞌex u men ta yaameꞌex queꞌenooꞌ a maꞌ taꞌachooꞌ u tzꞌocsiquen,
— cu tꞌan a Jesusu.
Leꞌec caꞌ u yubajooꞌ u yadic a Jesus ti baaloꞌo,
yaabooꞌ a tücünacooꞌ tu pacha,
u pꞌütajooꞌ.
—¿Beleꞌex wa a caꞌa a pꞌüteen jabix alaꞌooꞌo?
— cu tꞌan a Jesus tiꞌijooꞌ a doce tuulu.
—Noochil,
¿mac etel ti beel?
Ta wetel yan a tꞌan tiꞌi a cuxtal a maꞌ yan qꞌuin u jobolo,
— cu tꞌan aj Simon Pedro tiꞌi ti uchi u nuuc.
—Inoꞌono,
walac ti tzꞌocsic a tꞌan.
Ti weel ti leꞌec incheche,
u yaj Saꞌalilech a cristianojo.
Incheche,
u Mejenech a Dios a cuxaꞌana,
— cu tꞌan tiꞌi a Jesusu.
—Inen in yeetajeꞌex a doce tuuleꞌex ta bajili.
Jun tuul a queꞌen ta yaameꞌexe,
yan a cꞌacꞌasbaꞌal tu yoolo,
— cu tꞌan a Jesusu.
Tan u tzicbaltic aj Judas leꞌec u mejen aj Simon Iscarioteje.
Tac etel aj Judas,
doce tuulooꞌ tu bajil.
Alaꞌaji,
bel u caꞌa u cꞌubuꞌ a Jesus tiꞌijooꞌ a tzꞌiic tiꞌiji.